Anno Domini millesimo trecentesimo septimo statuta sunt haec apud Cistercium in Capitulo generali. 1.  In primis, exigit perversorum detestanda temeritas ut circa delicta eorum poena modum non habeat, ipsorumque facta piae compassionis gratia careant et respectu. Diffinitione igitur anno praeterito in generali Capitulo edita contra personas Ordinis, quae in locis prohibitis utuntur carnibus, simul cum poena in suo robore perdurante, nihilominus adiicit Capitulum, ut transgressores dictae prohibitionis, si officiales fuerint deponantur, nec absque generalis Capituli licentia ad officia aliqua assumantur ; carentes vero officiis pro qualibet vice per mensem priventur habitu regulari. 2.  Item, cum plurimorum querelosis vocibus super defectu studii Parisiensis, *etc. ut in stat. 7 ann. praeced.* 3.  Item, ne plurimorum transgressio temeraria incentivum tribuat delinquendi, generale Capitulum ordinat et diffinit ut abbates, qui hoc anno ad generale Capitulum venire debeant et non venerunt, nec legitime se excursarunt, ut omnibus postpositis ad sequens Capitulum veniant. Alioquin eosdem ex tunc idem deponit Capitulum, absolvens eorumdem subditos ab omni obedientia regulari, precipiens nihilominus sub pena excommunicationis ut nullus eisdem tamquam abbatibus reverentiam exhibeant, vel eorum praeceptis pareant vel mandatis. 4.  Item, cum prohibitae rei assecutio nullius auxilio sit amminiculo prosequenda, diffinitioni anno praeterito editae, de ambitiosis Ordinis qui fraudulenter procurant sibi episcopatus et dignitates, hoc additur per Capitulum generale quod illi, qui olim procuraverunt extra Ordinem dignitates et specialiter episcopatus, si habuerint redditus vel alia ex quibus sibi competenter valeant providere, (scilicet ?) tantum ipsis per monasteria transeuntibus necessaria exhibeantur, secundum Ordinis honestatem. 5.  Monachi etiam qui capellas vel aliquas ecclesias saeculares habent, per proprios abbates revocentur, ut infra duos menses ad claustra revertantur propria ; alioquin pro fugitivis habeantur, hiis exceptis qui in capellis monasteriorum Ordinis commorantur. Inhibetur insuper abbatibus ne de cetero concedant licentiam monachis suis acceptandi huiusmodi capellas vel ecclesias saeculares ; qui vero contra fecerint, poenam levis culpae faciant tribus diebus, et in generali Capitulo se de eo recognoscere teneantur. 6.  Item, ut dissensionis materia variaque plurimorum [interpretatio] de medio resecetur, generale Capitulum ordinat et diffinit ut diffinitio olim edita de convocationibus faciendis maiorum de provincia pro privilegiis et libertatibus Ordinis defendendis, ab omnibus inviolabiliter observetur ; praecipiturque patribus Ordinis ut in suis visitationibus ad hoc compellant contradicentes pariter et rebelles. 7.  Petitio domini vicecancellarii domini Papae, qui petit quod in missa conventuali in singulis nostri Ordinis monasteriis, quotidie pro subsidio Terrae sanctae psalmus *Deus venerunt gentes* cum usitata collecta dicatur, pro domini Papae reverentia, exauditur. 8.  Dispersio conventuum Bohemiae domino patri abbati de Ebraco committitur in plenaria Ordinis potestate. 9.  Item, abbatibus de Bohemia, de Austria et Bavaria, qui in ipso Capitulo fuerunt, concessum est semel a Capitulo remanere. 